b"\n_START_ARTICLE_\nCastell de Puigarbess\xc3\xb3s\n_START_SECTION_\nDescripci\xc3\xb3\n_START_PARAGRAPH_\nDel castell de Puigarbess\xc3\xb3s queden molt poques restes mig amagades entre la vegetaci\xc3\xb3, la qual fa impossible veure quina va ser l'estructura del castell. S\xc3\xb3n visibles alguns llen\xc3\xa7os de mur, el m\xc3\xa9s gran dels quals fa 8 metres de llargada per 5 d'al\xc3\xa7ada, est\xc3\xa0 constru\xc3\xaft amb carreus de mides molt diverses i en ell s'obren 4 espitlleres. Aquesta construcci\xc3\xb3 devia constituir part del sistema defensiu del castell juntament amb altres fragments de murs que l'envolten.\n_START_SECTION_\nHist\xc3\xb2ria\n_START_PARAGRAPH_\nLa primera refer\xc3\xa8ncia documental que es t\xc3\xa9 del castell \xc3\xa9s del segle XII, quan el comte de Barcelona Ramon Berenguer IV ced\xc3\xad a Hug de Peguera el lloc de Puigarbess\xc3\xb3s i d'altres del Bergued\xc3\xa0 com a feu. El dia 21 de juny de 1309, el castell fou objecte d'una permuta entre Sibil\xc2\xb7la, comtessa de Pallars i senyora de Berga, i el rei Jaume II. En aquesta permuta la comtessa ced\xc3\xad al rei aquest castell i d'altres del Bergued\xc3\xa0. \xc2\xab...castrum meum et villam meam de Berga...castrum meum de Merola et castrum  de Puigarbessos...\xc2\xbb."